岑参(约715-770),工诗,长于七言歌行。现存诗三百六十首。对边塞风光,军旅生活,以及少数民族的文化风俗有亲切的感受,故其边塞诗尤多佳作。风格与高适相近,后人多并称岑高。下面就是小编给大家带来的岑参的诗,希望能帮助到大家!
题金城临河驿楼
朝代:唐朝|作者:岑参
古戍依重险,高楼见五凉。山根盘驿道,河水浸城墙。
庭树巢鹦鹉,园花隐麝香。忽如江浦上,忆作捕鱼郎。
夜过盘石,隔河望永乐,寄闺中,效齐梁体
朝代:唐朝|作者:岑参
盈盈一水隔,寂寂二更初。波上思罗袜,鱼边忆素书。
月如眉已画,云似鬓新梳。春物知人意,桃花笑索居。
送刘郎将归河东
朝代:唐朝|作者:岑参
借问虎贲将,从军凡几年。杀人宝刀缺,走马貂裘穿。
山雨醒别酒,关云迎渡船。谢君贤主将,岂忘轮台边。
浐水东店送唐子归嵩阳
朝代:唐朝|作者:岑参
野店临官路,重城压御堤。山开灞水北,雨过杜陵西。
归梦秋能作,乡书醉懒题。桥回忽不见,征马尚闻嘶。
送柳录事赴梁州
朝代:唐朝|作者:岑参
英掾柳家郎,离亭酒瓮香。折腰思汉北,随传过巴阳。
江树连官舍,山云到卧床。知君归梦积,去去剑川长。
与鲜于庶子泛汉江
朝代:唐朝|作者:岑参
急管更须吹,杯行莫遣迟。酒光红琥珀,江色碧琉璃。
日影浮归棹,芦花罥钓丝。山公醉不醉,问取葛强知。
送裴侍御赴岁入京
朝代:唐朝|作者:岑参
羡他骢马郎,元日谒明光。立处闻天语,朝回惹御香。
台寒柏树绿,江暖柳条黄。惜别津亭暮,挥戈忆鲁阳。
巴南舟中,思陆浑别业
朝代:唐朝|作者:岑参
泸水南州远,巴山北客稀。岭云撩乱起,谿鹭等闲飞。
镜里愁衰鬓,舟中换旅衣。梦魂知忆处,无夜不先归。
澧头送蒋侯
朝代:唐朝|作者:岑参
君住澧水北,我家澧水西。两村辨乔木,五里闻鸣鸡。
饮酒溪雨过,弹棋山月低。徒闻蒋生径,尔去谁相携。
潼关镇国军句覆使院早春,寄王同州
朝代:唐朝|作者:岑参
胡寇尚未尽,大军镇关门。旌旗遍草木,兵马如云屯。
圣朝正用武,诸将皆承恩。不见征战功,但闻歌吹喧。
儒生有长策,闭口不敢言。昨从关东来,思与故人论。
何为廊庙器,至今居外藩。黄霸宁淹留,苍生望腾鶱.
卷帘见西岳,仙掌明朝暾。昨夜闻春风,戴胜过后园。
各自限官守,何由叙凉温。离忧不可忘,襟背思树萱。